# Jesus stiller stormen

Utviklet i Trysil kirke

**Rekvisitter:**

En stor blå duk

En playmobåt med legofigurer i, festet med tack it

Begynn med å sette barna i en ring rundt duken slik at alle holder i den med begge hender. Spør hva de tror vi skal gjøre med duken. Sammen kommer dere frem til at det kan være vann.

Lag bølger i duken sammen, store og små bølger.

Innled fortellingen ved å legge båten med Jesus og disiplene i oppå duken og hold den rolig. Når det stormen setter inn i fortellingen lager dere bølger. Det er om å gjøre å ikke velte båten. Når Jesus ber stormen om å stoppe, stopper dere bølgene i duken og holder den helt stille.

Fortell gjerne fortellingen en gang til på samme måte. Ungene blir gjerne opphengt i å lage bølger den første gangen og synes også det er moro å være med og «lage» fortellingen.

**Etterpå:**

La duken ligge mellom dere med båten oppå. Undre dere over hva som skjedde i fortellingen. Hva tenker barna om det som skjedde?

Hvem gjorde at disiplene ikke var redde lenger?

Finnes det noen situasjoner der du blir redd?

Hva gjør de da?

Hvis de snakker om at de er redd for mørket, snakk om hvordan Gud kan være et lys for oss og gjøre oss trygge.